《杰侄所居之前旧无竹二月中忽出筀笋一根特立可爱为赋长句》
宋代·钱时

旧闻四月筀，不闻二月萌。箨龙忽当门，头角何峥嵘。

朅来此地荒秽耳，远隔长林不相倚。群稚犹埋粪壤中，挺然剑拔参天起。

人云瑞应非偶然，妙不可诘那可言。孰前孰后孰为瑞，孰识此根天地先。

祇今孤秀骇众目，半脱锦绷耸新绿。善守勿令风雨摧，他年满地皆修竹。

作者简介：严州淳安人，字子是，号融堂。绝意科举，究明理学。江东提刑袁甫建象山书院，招主讲席。理宗嘉熙二年以荐授秘阁校勘，召为史馆检阅，求去，授江东帅属归。有《周易释传》、《学诗管见》、《融堂书解》、《四书管见》、《两汉笔记》等。